Eiropas Parlamenta Rezolūcija ( 2011. gada 10. maijs ) ar konstatējumiem, kas ir neatņemama daļa no Lēmuma par Eiropas Savienības 2009. finanšu gada vispārējā budžeta izpildes apstiprināšanu, IX iedaļa – Eiropas Datu aizsardzības uzraudzītājs



Oficiālais Vēstnesis L 250 , 27/09/2011 Lpp. 0108 - 0110



Eiropas Parlamenta Rezolūcija ( 2011. gada 10. maijs) ar konstatējumiem, kas ir neatņemama daļa no Lēmuma par Eiropas Savienības 2009. finanšu gada vispārējā budžeta izpildes apstiprināšanu, IX iedaļa – Eiropas Datu aizsardzības uzraudzītājs EIROPAS PARLAMENTS, ņemot vērā Eiropas Savienības 2009. finanšu gada vispārējo budžetu [1], ņemot vērā Eiropas Savienības galīgos gada pārskatus par 2009. finanšu gadu (SEC(2010) 963 – C7-0219/2010) [2], ņemot vērā Eiropas Datu aizsardzības uzraudzītāja gada ziņojumu par 2009. gadā veiktajām iekšējām revīzijām, ko šī iestāde iesniegusi budžeta izpildes apstiprinātājiestādei, ņemot vērā Revīzijas palātas gada pārskatu par budžeta izpildi 2009. finanšu gadā, ar iestāžu atbildēm [3], ņemot vērā deklarāciju par pārskatu ticamību, kā arī par pakārtoto darījumu likumību un pareizību [4], ko Revīzijas palāta iesniegusi saskaņā ar Līguma par Eiropas Savienības darbību 287. pantu, ņemot vērā EK līguma 272. panta 10. punktu un 274., 275. un 276. pantu, kā arī Līguma par Eiropas Savienības darbību 314. panta 10. punktu un 317., 318. un 319. pantu, ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam [5], un jo īpaši tās 50., 86., 145., 146. un 147. pantu, ņemot vērā Reglamenta 77. pantu un VI pielikumu, ņemot vērā Budžeta kontroles komitejas ziņojumu (A7-0117/2011), 1. konstatē, ka 2009. gadā Eiropas Datu aizsardzības uzraudzītāja (EDAU) rīcībā bija saistību apropriācijas kopumā EUR 7000000 apmērā (2008. gadā – EUR 5300000 [6]) un to izlietojuma līmenis bija 81,44 %, kas ir zemāks nekā pārējo iestāžu vidējais rādītājs (97,69 %); 2. atzinīgi vērtē to, ka, sagatavojot pārskatu par 2009. finanšu gadu, Revīzijas palāta veica Tiesas, Eiropas Ombuda un EDAU pārraudzības un kontroles sistēmu padziļinātu novērtēšanu, kurā ietvēra arī ar cilvēkresursiem un citiem administratīviem izdevumiem saistītu maksājumu papildu paraugu pārbaudi; 3. konstatē, ka Revīzijas palāta atklāja, ka četros no desmit gadījumiem EDAU nebija pietiekami atjaunināta pieejamā informācija, lai nodrošinātu, ka Eiropas Savienības Civildienesta noteikumos [7] paredzētos pabalstus darbiniekiem izmaksā saskaņā ar attiecīgajiem Kopienas un valsts tiesību aktiem; Revīzijas palāta konstatēja, ka tas rada nepareizu vai nepamatotu maksājumu veikšanas risku; 4. atbalsta Revīzijas palātas ierosinājumu, ka EDAU būtu darbiniekiem jāpieprasa regulāri iesniegt dokumentus, kas apliecinātu viņu ģimenes stāvokli, un ka EDAU jāuzlabo sistēma šo dokumentu savlaicīgai uzraudzībai un kontrolei; 5. ņem vērā EDAU atbildi, kurā tas informē, ka darbinieku nelielā skaita dēļ sociālo pabalstu dokumentācijas kārtošanā palīdzību sniedz Atalgojuma un individuālo tiesību birojs (PMO), ka PMO atjaunina ar ģimenes un apgādājamo bērnu pabalstiem saistīto informāciju vienreiz gadā, pamatojoties uz īpašām veidlapām, kuras EDAU izsniedz attiecīgajiem darbiniekiem aizpildīšanai, un ka sociālo pabalstu dati tiek atjaunināti, pamatojoties uz informāciju, ko ievāc ar šo veidlapu palīdzību; atzinīgi vērtē EDAU nodomu, ņemot vērā Revīzijas palātas ieteikumus, uzlabot ar sociālajiem pabalstiem saistītās informācijas uzraudzību un aicina EDAU gada darbības pārskatā ziņot par paveikto; 6. ņem vērā Revīzijas palātas konstatējumu, ka EDAU nebija izveidojis nepieciešamo ex post pārbaužu sistēmu, kā tas noteikts Finanšu regulā, un ka EDAU pieņemtajos iekšējās kontroles standartos nebija minēts, ka standarta procedūru izņēmumi ir pienācīgi jādokumentē vienotā reģistrā; 7. ņem vērā EDAU atbildi, kurā tas informē, ka EDAU veiktie darījumi, tostarp citu iestāžu EDAU vārdā veikto tiešo maksājumu atmaksāšana, jau ir pakļauti vispusīgai iepriekšējai kontrolei; atzinīgi vērtē EDAU nodomu, ņemot vērā Revīzijas palātas ieteikumus, izvērtēt, kā īstenot veikto darījumu pārbaudi, sākot no 2011. gada, un aicina EDAU gada darbības pārskatā ziņot par paveikto; 8. pieņem zināšanai un izprot EDAU viedokli attiecībā uz to, ka tā ir neliela iestāde, un ka dokumentācijas kopīgai apstrādei saskaņā ar sadarbības un pakalpojumu līmeņa vienošanās veidiem ir savas īpatnības; tomēr aicina EDAU precizēt, kāda turpmāka iestāžu palīdzība būtu nepieciešama, lai radītu EDAU iespēju izpildīt Revīzijas palātas ieteikumus, un norādīt, kad tas varētu notikt; atzinīgi vērtē EDAU lēmumu īstenot Revīzijas palātas apsvērumu par iekšējās kontroles standartiem, izveidojot reģistrēto izņēmumu vienotu sarakstu, un aicina EDAU gada darbības pārskatā ziņot par paveikto; 9. konstatē, ka Revīzijas palāta savā gada pārskatā norāda, ka revīzijā nav konstatētas citas nozīmīgas nepilnības, par kurām būtu jāizsaka EDAU piezīmes; 10. konstatē, ka tādēļ, ka EDAU ir neliela iestāde, tā administratīvi sadarbojas ar vairākām citām iestādēm, jo īpaši Komisijas dienestiem (Personāla un administrācijas ĢD, Budžeta ĢD, Izglītības un kultūras ĢD, Iekšējās revīzijas dienestu), Publikāciju biroju, Parlamenta dienestiem (ēku un infrastruktūras, drošības, IT, iespieddarbu, sakaru un citiem dienestiem), kā arī Padomes tulkošanas dienestu; izsaka EDAU atzinību par veiksmīgo administratīvās sadarbības stiprināšanu; 11. atgādina ka, pamatojoties uz administratīvās sadarbības nolīgumu, kuru Komisijas, Parlamenta un Padomes ģenerālsekretāri 2006. gada 7. decembrī parakstīja kopīgi ar Eiropas Datu aizsardzības uzraudzītāju, no 2007. gada 16. janvāra pagarinot to vēl uz trīs gadiem, ar visiem EDAU komandējumiem saistīto administratīvo darbu veic Komisijas Individuālo tiesību pārvaldes un maksājumu birojs, un atgādina arī to, ka novērtējumā (ko veica Komisijas iekšējā revidents, kas saskaņā ar administratīvās sadarbības nolīgumu darbojās kā EDAU iekšējās revīzijas dienests) ir apliecināta iekšējās kontroles sistēmas funkcionalitāte un efektivitāte un sniegts pienācīgs apstiprinājums tam, ka iestādes mērķi ir sasniegti; 12. atzinīgi vērtē to, ka ieceltie iestādes locekļi (EDAU un viņa vietnieks) katru gadu publicē rakstisku finanšu interešu deklarāciju, sniedzot atbilstīgu informāciju par citiem algotiem pienākumiem vai darbībām un deklarējamu profesionālo darbību; 13. prasa, lai EDAU nākamajā gada darbības pārskatā (par 2010. finanšu gadu) iekļauj nodaļu, kurā sīki aprakstīti pasākumi, kas gada laikā veikti saistībā ar Parlamenta lēmumiem par budžeta izpildes apstiprināšanu. [1] OV L 69, 13.3.2009. [2] OV C 308, 12.11.2010., 1. lpp. [3] OV C 303, 9.11.2010., 1. lpp. [4] OV C 308, 12.11.2010., 129. lpp. [5] OV L 248, 16.9.2002., 1. lpp. [6] 2006. gadā – EUR 4100000. [7] OV L 56, 4.3.1968., 1. lpp. --------------------------------------------------